বিজেপি নেতৃত্বকে তুলোধনা করা একটি ফেসবুক পোস্টের স্ক্রিনশট। দেখা যাচ্ছে, পোস্টটি করেছেন কবি মন্দাক্রান্তা সেন। এই পর্যন্ত দেখে বিস্মিত হওয়ার কিছু নেই। বামপন্থী মনোভাবাপন্ন মন্দাক্রান্তা বিজেপি বিরোধী পোস্ট করতেই পারেন। ফেসবুক, হোয়াটসঅ্যাপে ছড়িয়ে পড়া পোস্টের স্ক্রিনশটটি দেখলে এমনটাই মনে হবে।

এই বিষয়ে অন্যান্য খবর

মুকুলকে বিশেষ সুবিধা দিতে চায় মমতা সরকার, দিল্লির সঙ্গে দড়ি টানাটানি


কিন্তু এর পরে থানায় গিয়ে, এফআইআর করে মন্দাক্রান্তা জানালেন, এই পোস্ট আদৌ তাঁর করা নয়। তাঁর নাম ব্যবহার করে এই ভুয়ো গ্রাফিক্সটি বানানো হয়েছে বলে অভিযোগ।
কী রয়েছে এই গ্রাফিক্সে? কৈলাস বিজয়বর্গীয়, বাবুল সুপ্রিয়, মুকুল রায় থেকে শুরু করে দিলীপ ঘোষ, রূপা গঙ্গোপাধ্যায়, লকেট চট্টোপাধ্যায়ের মতো বিজেপি নেতৃত্বের ছবি। কারও পাশে লেখা ‘বাচ্চা চুরির দায়ে অভিযুক্ত’, কারও পাশে ‘সারদা-নারদাতে অভিযুক্ত’। উপরে বিজেপির পদ্ম চিহ্নে কালো রঙের কাটা চিহ্ন। গ্রাফিক্সের একবারে উপরে স্ক্রিনশটের মতোই লেখা মন্দাক্রান্তার নাম, পোস্টের সময়। 
৩০ জুন প্রথম এই বিষয়ে জানতে পারেন মন্দাক্রান্তা। ৫ জুলাই থানায় অভিযোগ দায়ের করেন তিনি। তার পর ফেসবুক পোস্ট দিয়ে এই মিথ্যাচারে যাঁরা জড়িত, তাঁদের চিহ্নিত করে উপযুক্ত শাস্তির দাবি জানিয়েছেন।
 

দিন কয়েক আগে তাঁর নাম ছাড়াও এই একই পোস্ট ঘুরছিল বলে মন্দাক্রান্তার দাবি। তিনি বলছেন, তাঁর পরিচিতি ‘অস্বচ্ছ’ করতেই এমন অসৎ প্রচেষ্টা। তিনি বিজেপি-র বিরুদ্ধে বলা কথা অস্বীকার করছেন, কাজেই বিজেপি-র স্বপক্ষে কথা বলছেন— এমন একটা গোলমেলে পরিস্থিতি তৈরি করাই উদ্দেশ্য বলে মনে করছেন মন্দাক্রান্তা।
তাঁর নামে ভুয়ো গ্রাফিক্সের তিনি বিরোধিতা করেছেন। গ্রাফিক্সটির বক্তব্যেরও তিনি বিরোধী না সহমত, তা নিয়ে অবশ্য কোনো মন্তব্য করেননি কবি।